Dôvodová správa

I. Všeobecná časť

Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 728/2002 Z. z., ktorým sa vydáva colný sadzobník v znení neskorších predpisov sa predkladá na rokovanie vlády Slovenskej republiky na základe podnetu Ministerstva pôdohospodárstva Slovenskej republiky.

Dôvodom na novelizáciu nariadenia vlády Slovenskej republiky je oprava technickej chyby, ktorú urobila Európska komisia pri príprave a schvaľovaní Protokolu upravujúceho obchodné aspekty Európskej dohody o pridružení, uzatvorenej medzi Európskymi spoločenstvami a ich členskými štátmi na strane jednej a Slovenskou republikou na strane druhej o nových poľnohospodárskych obchodných výhodách (ďalej len protokol), a to uvádzanie poznámky upravujúcej povinnosť dovozcu predložiť potvrdenie o neposkytnutí vývoznej náhrady členskými štátmi Európskej únie. Predmetná chyba sa premietla aj do nariadenia vlády Slovenskej republiky č. 142/2003 Z. z., ktorým sa mení nariadenie vlády Slovenskej republiky č. 728/2002 Z. z., ktorým sa vydáva colný sadzobník v znení nariadenia vlády Slovenskej republiky č. 127/2003 Z. z. Táto požiadavka spôsobuje obmedzenie pri dovoze určitých výrobkov z krajín Európskej únie.

Oprava - odstránenie odkazu na vysvetlivku 1 v 2. stĺpci prílohy č. 11 sa týka nasledujúcich položiek: ex 0203 a 0210 11 až 0210 19 – bravčové mäso, 0207 a 1602 31 až 1602 39 hydina, 0406 syry, 0702 čerstvé paradajky, 0808 10 čerstvé jablká, 1601 a 1602 41 až 1602 49 výrobky z mäsa, 2002 konzervované paradajky a ex 2208 60,  2208 60 11 a 2208 60 19 - vodka, kde Európske spoločenstvo neposkytuje žiadne vývozné náhrady na vývoz týchto výrobkov do Slovenskej republiky, a teda nebude potrebné a ani možné, aby dovozca predkladal na tieto výrobky vývozné povolenie (certifikát) o neposkytnutí vývozných náhrad vydané v Európskej únii. 

Vzhľadom na to, že predkladaný návrh nariadenia vlády opravuje technickú chybu nariadenia vlády Slovenskej republiky č. 728/2002 Z. z., ktorým sa vydáva colný sadzobník v znení neskorších predpisov, tabuľka zhody nebola vypracovaná. 

Predkladaný návrh nariadenia vlády SR, ktorým sa mení nariadenie vlády Slovenskej republiky č. 728/2002 Z. z., ktorým sa vydáva colný sadzobník v znení neskorších predpisov  je v súlade s Ústavou Slovenskej republiky, zákonom č. 238/2001 Z. z. Colný zákon v znení neskorších predpisov a Európskou dohodou o pridružení uzatvorenou medzi Európskymi spoločenstvami a ich členskými štátmi na strane jednej a Slovenskou republikou na strane druhej. 

Návrh nariadenia vlády nie je potrebné prerokovať v Rade hospodárskej a sociálnej dohody SR, pretože neupravuje otázky hospodárskeho a sociálneho partnerstva medzi štátom, zamestnávateľmi a zamestnancami. 

Predkladaný materiál nebude mať vplyv na zamestnanosť ani na štátny rozpočet, rozpočty obcí a rozpočty vyšších územných celkov. 

II. Osobitná časť

K článku I

	V prílohe č. v 11 časti EÚ sa v stĺpci 2 vypúšťa odkaz na poznámku číslo 1 pri položkách: ex 0203 a 0210 11 až 0210 19  bravčové mäso, 0207 a 1602 31 až 1602 39 hydina, 0406 syry, 0702 čerstvé paradajky, 0808 10 čerstvé jablká, 1601 a 1602 41 až 1602 49 výrobky z mäsa, 2002 konzervované paradajky a ex 2208 60,  2208 60 11 a 2208 60 19  vodka z dôvodu opravy technickej chyby prenesenej z protokolu, čo znamená, že pri dovoze týchto komodít sa nebude vyžadovať predloženie vývozného povolenia o neposkytnutí vývozných náhrad.
	
K článku II
	Nadobudnutie účinnosti predkladaného návrhu nariadenia vlády vzhľadom na potrebu jeho čo najskoršieho zavedenia v praxi sa navrhuje dňom vyhlásenia.